Geen hokkieliga aksie vir kusspanne - Sports - Erongo
Thursday, October 22nd, 2020 18:43:38
19 August 2020 | Sports
Matthias Röttcher; Coastal Pirates-voorsitter; "…in enige sport is daar spesifieke spiere wat moet fiks bly…"
Aksie tydens 'n Sparta toernooi in Walvisbaai. Foto Leandrea Louw
Terwyl Swakopmund, Walvisbaai en Arandis in fase 3-inperkings vasgekeer was, het die res van Namibië ongeveer 'n maand die voorreg geniet om kontaksport te beoefen.
In dié tyd het die hokkieliga afgeskop en moes Erongo-hokkiespelers terugstaan weens die noodtoestand en die gepaardgaande regulasies.
Die voorsitter van Sparta-hokkieklub, Estelle de Beer, het gesê die liga is weens inperkings vanaf Maart tot Augustus uitgestel.
"Ons sou ons spelers kon stuur om te speel sou hulle vir die nodige tydperk in kwarantyn wees. Die probleem daarmee is dat die klub dan die kwarantynkostes sou moet dra en dit is nogal 'n groot finasiële las, veral in ons huidige ekonomiese klimaat," sê De Beer.
Matthias Röttcher, die voorsitter vir die Coastal Pirates binnenshuise hokkiespan, sê spelers buite die Erongostreek is die vordering wat hulle met hul fiksheid gemaak het, nou kwyt.
"Spelers by die ander klubs in die land kon vir 'n maand lank oefen. Nou is ons almal weer terug na fase 3, so ons raak ten minste nie nóg verder agter nie."
Volgens hom gaan die Coastal Pirates afrigter Brian Sobel alles in sy vermoë doen om klublede besig en fiks te hou.
"Ons afrigter het deur WhatsApp vir die kinders oefeninge gewys om hul polse 'slap' te hou. In die sport praat ons van polse wat moet slap gehou word sodat die speler onder andere die skyf kan ontvang."
Sobel word ook gereeld met Coastal Pirates-spelers in Strandstraat op rolskaatse gesien.
"Dit is eintlik maar iets wat Brian doen om die kinders besig te hou," sê Röttcher.
Coastal Pirates-lede bly op verskeie maniere fiks.
"Van hulle ry branderplank, van hulle ry fiets en draf blyk 'n gunsteling te wees, maar in enige sport is daar spesifieke spiere wat moet fiks bly. So, ons spelers sal in 'n kardiovaskulêre sin fiks wees wanneer hulle terugkeer, maar daardie spesifieke spiergroepe sal nie fiks wees nie."
Röttcher sê dat almal behalwe vier Coastal Pirates-lede nog deel van die klub is.
"Een van hulle sal miskien op 'n latere stadium terugkom, maar in 'n tyd soos hierdie met salarisverlagings en afleggings, is luukshede die eerste waarmee ons wegdoen."